જેમણે તડકામાં અવરજવર કરવાની હોય એ લોકો માટે સનસ્ક્રીન, સનગ્લાસિસ તો મસ્ટ છે જ. એ ઉપરાંત ભીના અને ડ્રાય વાઇપ્સ, પાઉડર, ગુલાબજળ સ્પ્રે જેવી વસ્તુઓ પણ સાથે રાખી શકાય છે. પરફ્યુમ અને ડીઓડરન્ટનો બહેતર અને યોગ્ય ઉપયોગ ઉનાળામાં તમને દુર્ગંધની સમસ્યાથી બચાવી શકે છે. પરફ્યુમ-ક્રીએટર અને ફ્રેગ્રન્સ-એક્સપર્ટ એન. રામચંદ્રન કહે છે, ‘તમારી બૉડીની સુગંધ પ્રમાણે જો ફ્રેગ્રન્સ પસંદ કરાય તો એ વધુ ઇફેક્ટિવ બને છે. તમે કયા પ્રકારનું પરફ્યુમ પસંદ કરો છો એના પર પણ એ સુગંધ તમારી સાથે કેટલો સમય રહેશે એનો આધાર રાખે છે. નૅચરલ પ્રોડક્ટના એસેન્સમાંથી બનેલા અને આલ્કોહોલ વિનાના પરફ્યુમની સુગંધ લાંબા સમય સુધી રહે છે તેમ જ સ્કિનની સેફ્ટી માટે પણ એ મહત્વનો ભાગ ભજવે છે, પણ એની કિંમત થોડી વધારે હોય છે. જોકે શરીરની તંદુરસ્તી અને બ્યુટી-રેજિમમાં પુષ્કળ ધ્યાન રાખતા હોઈએ ત્યારે પરફ્યુમની બાબતમાં થોડા સાવચેત રહેવામાં કંઈ ખોટું નથી. પરફ્યુમને શરીરના અમુક ભાગમાં જેમ કે હાથમાં, કાનની પાછળના ભાગમાં, ગરદનની પાછળના ભાગમાં સહેજ વૅસલિન લગાડ્યા પછી છાંટવામાં આવે તો એ લાંબો સમય સુધી ટકે છે અને એની સુગંધ છેક સુધી મળી શકે છે.’